Apple AirTag 2 får markant længere rækkevidde

Anden generation af Apples AirTag, AirTag 2, lyder til at få markant længere rækkevidde, ifølge Bloomberg. Teknisk set er der tale om en tredobling af rækkevidden (Precision Finding), sammenlignet med den nuværende første generation.

Den nuværende model, der anvender en ældre Ultra Wideband-chip fra iPhone 11, tilbyder Precision Finding inden for 10-30 meter. Med anden generation af AirTag vil denne rækkevidde blive udvidet til 30-90 meter, hvilket burde gøre det lettere at lokalisere sine ejendele.

Den originale AirTag blev lanceret i 2021 og har ikke fået nogen opdateringer siden da. Gurman fra Bloomberg afslører desuden, at den AirTag 2 vil få den nyeste UWB-chip, som debuterede i iPhone 15, hvilket drastisk øger rækkevidden for Precision Finding.